《九日登紫阳山顶》
清代·齐翀

秋光瞩明远，翘彼紫阳山。紫阳绝攀跻，巘崿云汉间。

威夷蹯曲径，诘侧桧柏环。扪萝傍其隩，轮转随之湾。

迢递高峰上，前后相推扳。仰瞻天尺五，平看鸟飞还。

孤云浮禹阁，远霭郁仙关。下观乔木杪，商飙开芳颜。

六川逶迤到，双虹扬回澜。倒影浸城雉，万户一丸圜。

登临寄所思，而得开心顽。总计浮生内，能知几日闲。

婆娑嗟日暮，归途兴未删。

作者简介：齐翀，字雨峰，婺源人。乾隆癸未进士，官电白知县。有《雨峰诗钞》。